Den farlige brasilianer Tamires sikrede onsdag aften Fortuna Hjørring et godt udgangspunkt i Champions League.

Med et enkelt mål af brasilianske Tamires sikrede Fortuna Hjørring sig onsdag aften det optimale udgangspunkt for avancement i Champions League. Det skete i den første 1/8-finale mod Brescia på udebane. Målet faldt kort før pausen og sikrede Fortuna sejren. Et indlæg fra Frederikke Thøgersen fra højre kant blev clearet i feltet, men landede lige for fødderne af den farlige brasilianer, som efter et par korte træk koldt sendte bolden i nettet. Fortuna var det bedste hold igennem hele kampen og Brescia var da heller ikke så skarpe som Fortuna ved, de kan være. Det var netop Brescia, der sendte Fortuna ud af turneringen i sidste sæsons 1/8-finaler. I anden halvleg havde Fortuna flere muligheder for at lukke kampen, men de misbrugte dem alle. Brescia var til gengæld heller ikke skarpe og dermed blev sejren nordjysk. Returopgøret spilles i Hjørring om præcis en uge.